- బ్యాంకులకు చేరిన 12.4 లక్షల కోట్లు
- రూ.4.61ల.కోట్ల కొత్తనోట్లు: ఆర్‌బీఐ
ముంబయి: నల్లధనం వెలికితీతకు సర్కారు తీసుకున్న పెద్దనోట్ల రద్దు నిర్ణయంలో డొల్లతనాన్ని వెక్కిరిస్తూ అధిక మొత్తంలో నగదు నిల్వలు బ్యాంకులకు చేరిపోతున్నాయి. పెద్ద నోట్ల రద్దు ప్రకటించిన నాటి నుంచి గత శనివారం (డిసెంబర్‌ 10) వరకు దాదాపు రూ.12.4 లక్షల కోట్ల నగదు బ్యాంకుల్లోకి చేరిపోయినట్లుగా 'భారతీయ రిజర్వు బ్యాంక్‌' (ఆర్‌బీఐ) వెల్లడించింది.ఈ మొత్తం కూడా పాత రూ.500, రూ.1000 నోట్లేనని తెలిపింది. మంగళవారం ముంబయిలో రిజర్వు బ్యాంకు డిప్యూటీ గవర్నర్‌ ఎస్‌ఎస్‌ ముద్రా మీడియాతో మాట్లాడుతూ నవంబర్‌ 9 నుంచి ఇప్పటి వరకు బ్యాంకులు, ఏటీఎం కేంద్రాలు, ప్రత్యేక కౌంటర్ల ద్వారా రూ.4.61 లక్షల కోట్ల కొత్త నోట్లు వ్యవస్థలోకి అందించామని వెల్లడించారు. ఇందులో 1.70 లక్షల కోట్ల రూపాయల విలువ చేసే రూ. 2 వేల నోట్లు, కొత్త రూ. 500 నోట్లు ఉన్నాయని చెప్పారు. మిగతా మొత్తానికి చిన్న నోట్లను చెలామణిలో ఉంచినట్లుగా వివరించారు. కొత్త నోట్లను దాచుకోవద్దని, చెలామణి చేయాలని ప్రజలకు సూచించారు. భారత్‌లో రద్దు చేసిన నోట్ల విలువ రూ.15.4 లక్షల కోట్ల విలువ చేస్తాయి. ఇందులో ఇప్పటికే పన్నుండున్నర లక్షల కోట్ల మేర వచ్చింది. మరో మూడు లక్షల కోట్లు బయట ఉన్నాయి. పెద్ద నోట్ల మార్పిడికి డిసెంబర్‌ 30 వరకు సమయం ఉంది. ఈ నేపథ్యంలో నల్లధనాన్ని వెలికి తీసేందుకు మోడీ సర్కారు పన్నిన నల్లవ్యూహం తెల్లబోయేటట్టే కనిపిస్తోంది.
బ్యాంకు ఉద్యోగుల సేవలు ప్రశంసనీయం..
పెద్దనోట్ల రద్దు ప్రకటించిన నాటి నుంచి బ్యాంకు ఉద్యోగులు చేస్తున్న కషిని ముంద్రా ఈ సందర్భంగా ప్రశంసించారు. కొన్ని లావాదేవీల్లో బ్యాంకు సిబ్బంది పాత్రపై ఆరోపణలు వచ్చాయనీ, అన్ని లావాదేవీలపైనా నిఘా పెట్టామని తెలిపారు. లావాదేవీలకు సంబంధించి బ్యాంకులకు విస్తతంగా సూచనలు జారీ చేశామన్నారు. అనుమానాస్పద లావాదేవీలన్నింటిపైనా దర్యాప్తు చేపడుతున్నట్లు తెలిపారు. అక్రమాలకు పాల్పడిన పలువురు స్బిబందిపై బ్యాంకులు చర్యలు తీసుకున్నాయని చెప్పారు. బ్యాంకుల ఆడిటింగ్‌లో అన్ని విషయాలు బయటపడతాయని ముద్రా పేర్కొన్నారు.
సీసీ టీవీ ఫుటేజీని భద్రపర్చాలి..
బ్యాంకు కార్యకలాపాలపై నిఘా కొనసాగుతోందని ఆర్‌బిఐ మరో ప్రకటనలో తెలిపింది. పాత పెద్ద నోట్ల రద్దు తర్వాత బ్యాంకుల్లో లావాదేవీలకు సంబంధించిన సీసీ టీవీ ఫూటేజీని భద్రపరచాలని ఆదేశించింది. నవంబర్‌ 8 నుంచి డిసెంబర్‌ 30 వరకు బ్యాంకు శాఖల్లోని అన్ని గదుల్లోని పుటేజీ రికార్డులను భద్రపర్చాలని పేర్కొంది. తాము ఆదేశాలు ఇచ్చే వరకు పుటేజీ తొలగింపు ప్రక్రియ చేపట్టరాదని స్పష్టం చేసింది.
మీ స్నేహితులకు రికమెండ్ చెయ్యండి